<classify> RAIS John Magufuli ameagiza Wizara ya Fedha na Mipango, kutoa Sh bilioni 40 kwa ajili ya kumalizia madeni yote ya wakulima wa korosho yaliyobaki, baada ya serikali kununua korosho za wakulima katika msimu wa mwaka 201819.Alitoa maagizo hayo jana Ikulu Jijini Dar es Salaam, alipokutana na viongozi wa wizara, mikoa, wilaya na taasisi za Serikali, zinazohusika na uzalishaji na mauzo ya zao la korosho. Mkutano huo ulihudhuriwa pia Waziri Mkuu, Kassim Majaliwa .Pamoja na kuagiza Wizara ya Fedha na Mipango itoe fedha hizo leo, Rais Magufuli pia aliagiza viongozi wa mikoa na wilaya, kuhakikisha fedha hizo zinawafikia wakulima na sio vinginevyo, na pia kuhakikisha wanalipwa wakulima wanaostahili kupata malipo hayo.Rais Magufuli alieleza kutoridhishwa kwake na utendaji kazi wa Wizara ya Kilimo na viongozi wa mikoa na wilaya, ambao katika maeneo yao kumetokea wizi mkubwa wa fedha za wakulima kupitia vyama vya msingi vya ushirika AMCOS, hali iliyosababisha wakulima wengi kuishi maisha duni.Alieleza kusikitishwa kuona viongozi wa wizara, mikoa na wilaya, hawajachukua hatua madhubuti dhidi ya watu wanaowaibia wakulima mpaka alipoamua kumtuma Naibu Mkurugenzi Mkuu wa Taasisi ya Kuzuia na Kupambana na Rushwa Takukuru, Brigedia Jenerali John Mbungo, ambaye kwa muda mfupi amebaini kuwepo wizi wa Sh bilioni 1.23 na tayari amefanikisha kurejeshwa kwa Sh milioni 375 katika Mkoa wa Lindi pekee.Aliwataka viongozi wa Wizara ya Kilimo, wakuu wa mikoa na wakuu wa wilaya, kubadilika na kuhakikisha haki za wakulima zinalindwa ipasavyo, kwa kurejesha fedha zilizoibwa na kuzuia mianya yote ya wizi.Nataka mfanye kazi, hakuna mtu wa kuwanyanyasa, nendeni mkashughulikie kero za wakulima, mna vyombo vya ulinzi na usalama nendeni mkavisimamie, kinyume na hapo nitakuona hutoshi kwenye nafasi hiyo, alisema Rais Magufuli.Kuhusu minada ya korosho, Rais Magufuli alitaka utaratibu uliowekwa wa kufungua mnada kuanzia saa 2:00 asubuhi hadi saa 10:00 jioni na kisha kufungua masanduku yenye zabuni kwa uwazi baada ya saa 10 jioni uheshimiwe, ili kuepusha njama za upangaji wa bei.Viongozi wa mikoa na wilaya, walimuahidi Rais Magufuli kuwa wanakwenda kusimamia maelekezo yake na kuhakikisha haki za wakulima zinalindwa.  <topic>: KITAIFA 